Nariadenie Komisie (ES) č. 322/2004
z 23. februára 2004,
ktorým sa mení a dopĺňa nariadenie (ES) č. 1291/2000 ustanovujúce spoločné podrobné pravidlá uplatňovania systému dovozných a vývozných licencií a osvedčení s vopred určenou výškou náhrady za poľnohospodárske výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], najmä na jeho články 9 ods. 2, 12 ods. 4 a 13 ods. 11 a na zodpovedajúce články ostatných nariadení o spoločnej organizácii trhov s poľnohospodárskymi výrobkami,
keďže:
(1) Článok 1 nariadenia Komisie (ES) č. 1291/2000 [2] ustanovuje rozsah pôsobnosti nariadenia formou zoznamu nariadení ustanovujúcich osvedčenia alebo licencie, na ktoré sa nariadenie vzťahuje. Nariadenie Rady (ES) č. 670/2003 z 8. apríla 2003 ustanovujúce osobitné opatrenia týkajúce sa trhu s etylalkoholom poľnohospodárskeho pôvodu [3] ustanovuje dovozné a vývozné licencie na etylalkohol poľnohospodárskeho pôvodu. Z tohto dôvodu by sa malo vysvetliť, že nariadenie (ES) č. 1291/2000 sa vzťahuje aj na licencie zavedené nariadením (ES) č. 670/2003.
(2) Terajšia verzia článku 1 nariadenia (ES) č. 1291/2000 obsahuje odkazy na nariadenia, ktoré boli zrušené a nahradené inými nariadeniami. Z tohto dôvodu by sa mal článok 1 nariadenia (ES) č. 1291/2000 z dôvodu jednoznačnosti aktualizovať.
(3) Sumy de minimis ustanovené v článku 15 ods. 3 a vo štvrtom pododseku článku 35 ods. 2 nariadenia (ES) č. 1291/2000 pre zloženie a prepadnutie zábezpeky za licenciu boli stanovené vo výške 60 EUR. Vzhľadom na správne náklady spojené so zložením a prepadnutím zábezpeky by sa tieto sumy mali zvýšiť.
(4) Článok 45 nariadenia (ES) č. 1291/2000 stanovuje, že v situácii, keď po reimporte výrobkov v rámci systému nakladania s vráteným tovarom nasleduje vývoz rovnocenných výrobkov patriacich do rovnakej podpoložky kombinovanej nomenklatúry, zábezpeka za licenciu alebo osvedčenie použité pri vývoze týchto výrobkov na žiadosť príslušných strán sa vráti, ak sú splnené určité podmienky. Jednou z týchto podmienok je požiadavka účastníka trhu na vývoz rovnocenných výrobkov z colného úradu v členskom štáte reimportu, ktorý určí tento členský štát. To spôsobuje účastníkom trhu dodatočné náklady v prípade, keď sa výrobky, ktoré sa majú vyviezť, nachádzajú v inom členskom štáte než je členský štát reimportu. Táto požiadavka by sa z tohto dôvodu mala zrušiť.
(5) Príloha III k nariadeniu (ES) č. 1291/2000, ktorá určuje maximálne množstvá poľnohospodárskych výrobkov, pre ktoré nie je potrebné predložiť dovoznú alebo vývoznú licenciu alebo osvedčenie s vopred určenou výškou náhrady podľa štvrtej zarážky článku 5 ods. 1 nariadenia, by sa mala aktualizovať.
(6) Nariadenie Komisie (ES) č. 2336/2003 z 30. decembra 2003, ktorým sa zavádzajú určité podrobné pravidlá uplatňovania nariadenia Rady (ES) č. 670/2003 ustanovujúceho osobitné opatrenia týkajúce sa trhu s etylalkoholom [4] poľnohospodárskeho pôvodu, vyžaduje od 27. januára 2004 predloženie dovoznej licencie na dovoz etylalkoholových výrobkov poľnohospodárskeho pôvodu. Z tohto dôvodu sa musí prijať ustanovenie, ktorým sa od tohto termínu určia maximálne množstvá príslušných výrobkov, pre ktoré sa nevyžaduje licencia v súlade so štvrtou zarážkou článku 5 ods. 1 nariadenia (ES) č. 1291/2000.
(7) Z tohto dôvodu by sa malo nariadenie (ES) č. 1291/2000 primerane zmeniť a doplniť.
(8) Opatrenia ustanovené v tomto nariadení sú v súlade so stanoviskami všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (ES) č. 1291/2000 sa týmto mení a dopĺňa takto:
1. Článok 1 sa nahrádza takto:
"Článok 1
S výhradou určitých výnimiek ustanovených v osobitných predpisoch spoločenstva pre určité výrobky sa týmto nariadením ustanovujú spoločné pravidlá uplatňovania systému dovozných a vývozných licencií a osvedčení s vopred určenou výškou náhrady (ďalej len "licencie". a "osvedčenia".) zavedených alebo ustanovených v:
- článku 2 nariadenia Rady č. 136/66/EHS [5] (oleje a tuky),
- článku 8 nariadenia Rady (EHS) č. 234/68 [6] (živé rastliny a rezané kvety),
- článku 4 nariadenia Rady (EHS) č. 2358/71 [7] (semená)
- článku 8 nariadenia Rady (EHS) č. 2759/75 [8] (bravčové mäso),
- článku 3 nariadenia Rady (EHS) č. 2771/75 [9] (vajcia),
- článku 3 nariadenia Rady (EHS) č. 2777/75 [10] (hydinové mäso),
- článku 2 nariadenia Rady (EHS) č. 2783/75 [11] (ovoalbumín a laktalbumín),
- článku 9 nariadenia (EHS) č. 1766/92 (obilniny),
- článku 17 nariadenia Rady (EHS) č. 404/93 [12] (banány),
- článku 9 nariadenia Rady (ES) č. 3072/95 [13] (ryža),
- článku 31 nariadenia Rady (ES) č. 2200/96 [14] (ovocie a zelenina),
- článku 11 nariadenia Rady (ES) č. 2201/96 [15] (spracované ovocie a zelenina),
- článku 29 nariadenia Rady (ES) č. 1254/1999 [16] (hovädzie a teľacie mäso),
- článku 26 nariadenia Rady (ES) č. 1255/1999 [17] (mlieko a mliečne výrobky),
- článku 59 nariadenia Rady (ES) č. 1493/1999 [18] (víno),
- článku 6 nariadenia Komisie (ES) č. 1520/2000 [19] (poľnohospodárske výrobky vyvážané v podobe tovaru, na ktorý sa nevzťahuje príloha I k Zmluve),
- článku 22 nariadenia Rady (ES) č. 1260/2001 [20] (cukor, izoglukóza a inulínový sirup),
- článku 13 nariadenia Rady (ES) č. 2529/2001 [21] (ovčie a kozie mäso),
- článku 4 nariadenia Rady (ES) č. 670/2003 [22] (alkohol)".
2. V článku 15 ods. 3 sa znenie "60 EUR" nahrádza znením "100 EUR".
3. V druhom pododseku článku 35 ods. 2 sa znenie "60 EUR" nahrádza znením "100 EUR".
4. Druhá zarážka článku 45 ods. 2 písm. a) sa vypúšťa.
5. K druhej zarážke článku 45 ods. 2 písm. b) sa pridáva tento pododsek: "Vývozca musí poskytnúť colnému úradu vývozu všetky potrebné vierohodné informácie o charakteristikách výrobkov a krajine ich určenia."
6. Príloha III sa nahrádza znením uvedeným v prílohe k tomuto nariadeniu.
Článok 2
Toto nariadenie nadobúda účinnosť 7. deň nasledujúci po dni jeho uverejnenia v Úradnom vestníku Európskej únie.
Článok 1 ods. 3 sa vzťahuje na licencie alebo osvedčenia, ktorých doba platnosti neuplynula v deň nadobudnutia účinnosti tohto nariadenia.
Článok 1 ods. 4 a ods. 5 sa vzťahuje na vývoz rovnocenných výrobkov, pre ktoré neboli prijaté colné formality odo dňa nadobudnutia účinnosti tohto nariadenia.
Pokiaľ ide o bod N prílohy III (Alkohol), článok 1 ods. 6 platí od 27. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. februára 2004